刘子翚
吴传朋游丝帖歌
园清无瑕二三月，时见游丝转空阔。
谁人写此一段奇，著纸春风吹不脱。
纷纭纠结疑非书，安得龙蛇如许癯。
神纵政喜索不断，老眼只愁看若无。
定知苗裔出飞白，古人妙处君潜得。
勿轻漠漠一缕浮，力道可罣千钧石。
睠予弟兄情不忘，轴之远寄悠然堂。
谢公遗髯凛若活，卫后落鬓摇人光。
翻思长安夜飞盖，醉哦声落南山外。
乱离契阔三十秋，笔意与人俱老大。
政成著脚明河津，外家风流今绝伦。
文章固自有机杼，戏事岂足劳心神。